Lav et referat af nedenstående tekst:

Tekst:
Nedlukningen af Jomfru Ane Gade får Nordjyllands Politi til at være særligt opmærksomme på forsamlinger i det øvrige Aalborg. De næste to uger er Jomfru Ane Gade nemlig lukket for at mindske smittespredning, men restaurationer i det øvrige Aalborg må stadig holde åbent. - Vi vil holde øje med, om de nu søger andre steder hen. Det kunne være parker, andre restaurationer eller åbne pladser, lyder det fra vicepolitiinspektør ved Nordjyllands Politi, Henrik Skals, der desuden kommer med en klar appel til de unge mennesker: - Følg myndighedernes anvisninger og tænk jer om, så vi kan få stoppet denne her smittespredning. Skal overholde restriktioner Selvom restaurationer udenfor Jomfru Ane Gade godt må holde åbent, så gælder der stadig restriktioner. Det betyder blandt andet, at der ved indendørsservering skal være minimum fire kvadratmeter per gæst, og at besøgende skal fremvise et gyldigt coronapas. I parker og på åbne pladser gælder det udendørs forsamlingsloft, som i øjeblikket er på 100 personer. Nordjyllands Politi var også til stede i Jomfru Ane Gade, da den onsdag aften lukkede. - Det gik stille og roligt. Der var ikke nogen nævneværdige udfordringer. Det var som normalt, siger Henrik Skals.

Referat:
Nordjyllands Politi vil i weekenden holde særligt øje med, om festen flyttes fra Jomfru Ane Gade og ud i resten af byen.